**זכויות והתאמות לסטודנטים שנפגעו באופן ממשי וישיר מהמלחמה**

**עדכון אחרון: ינואר 2024**

**הגדרות**

**"סטודנטים זכאים"** –

1. סטודנטים שנפגעו בפעולות האיבה
2. סטודנטים שאיבדו קרוב משפחה מדרגה ראשונה
3. סטודנטים שפונו מבתיהם
4. סטודנטים ניצולי המסיבה או שנכחו באזור הפגיעה במועד האירוע
5. סטודנטים המתגוררים באזורים הדורשים מעבר דרך מחסום המעכב את הגעתם לאקדמיה.
6. מקרים חריגים נוספים – ניתן לפנות לצוות הדקנאט עם פירוט הנסיבות האישיות לקבלת סיוע והתאמות.

אנו בבצלאל רואים חשיבות גדולה בסיוע ועזרה לסטודנטים שלנו בכלל ולסטודנטים המוגדרים כזכאים בפרט. אנו משקיעים מאמצים ומשאבים רבים על מנת לאפשר לאותם סטודנטים לסיים את שנת הלימודים בהצלחה תוך עקיפת הקשיים האוביקטייבים ככל הניתן ושימת דגש על סיוע אישי מותאם לכל סטודנט. להלן מפורטים דרכי הפעולה לקבלת סיוע.

**דיקנאט הסטודנטים והגשת הבקשה**

1. הטיפול בסטודנטים זכאים הזקוקים לסיוע והתאמות, ירוכז במשרד דיקנאט הסטודנטים.
2. סטודנטים המבקשים לממש זכאותם להתאמות וזכויות יפנו למשרד דיקנאט הסטודנטים באמצעות פניה כתובה למנהלת מערך ההתאמות במשרד הדקנאט: גב' ליאורה טס, טלפון: 02-5893220 מייל: liora@bezalel.ac.il.
3. ההחלטה בדבר מתן התאמות מיוחדות לסטודנטים הזכאים לכך, תהיה בידי משרד דיקנאט הסטודנטים ובתאום עם המחלקות האקדמיות השונות.

**זכויות והתאמות**

לאור מאפייני הלמידה וההוראה הייחודיים באקדמיה, המבוססת בעיקרה על קורסים מעשיים והנחיה אישית, יוצע מערך התאמות לימודיות ותמיכה אישי, בהתאם למחלקה ולשנה הפדגוגית. מערכים אלו נבנו כדי לאפשר סיום מוצלח של שנת הלימודים, גם במקרה של היעדרות מאושרת מחלק של השיעורים, תוך צמצום הפגיעה באיכות האקדמית.

1. "סטודנטים זכאים" רשאים להעדר מעבר למכסה המותרת באישור ותאום עם דקנאט הסטודנטים והמחלקה וזאת בהתאם למאפייני הלמידה בכל קורס. סטודנטים אשר לא סיימו קורס ו/או נכשלו, יוכלו לדחות את הקורס בכל שלב במהלך הסמסטר לשנה העוקבת בלא תשלום נוסף עבורו ועל פי כללי המעבר משנה לשנה במחלקה.
2. "סטודנטים זכאים" יוכלו לקבל התאמות בדרכי הבחנות בקורסים העיוניים (תוספת זמן, מועד נוסף וכד'), בהתאם לצורך ובתאום ואישור הדקנאט והמחלקה.
3. "סטודנטים זכאים" יוכלו לפנות לקבלת סיוע בהשלמת חומר הלימוד שהפסידו. האקדמיה תעמיד ככל האפשר מספר אפשרויות להשלמת החומר, זאת בהתאם למאפייני הלמידה בכל קורס (מעשי, עיוני וכד') וזמינותם. מבין האפשרויות יהיו: קורסים יעודיים, שיעורי השלמה, חונכות, שיעורי עזר, חומרי עזר, האזנה, צפייה בשיעורים ועוד.